ชงเก็บภาษีสินค้าทำลายสิ่งแวดล้อม
สรรพสามิตห้าวเสนอให้รีดดะกวาดหมดรถ-น้ำมัน-ยันมือถือ
10 ส.ค. 2554

สรรพสามิตห้าวเสนอให้รีดดะกวาดหมดรถ-น้ำมัน-ยันมือถือ
สรรพสามิตเดินหน้าชงรัฐบาลใหม่เก็บภาษีสิ่งแวดล้อม ชดเชยลดภาษีนิติบุคคล คาดฟันรายได้หลายหมื่นล้าน
นายพงษ์ภาณุ เศวตรุนทร์ อธิบดีกรมสรรพสามิต เปิดเผยว่า กรมสรรพสามิตจะเสนอให้รัฐบาลใหม่พิจารณาจัดหารายได้ ด้วยการออกกฎหมายภาษีสรรพสามิตสิ่งแวดล้อม เพื่อชดเชยกับรายได้ภาษีนิติบุคคลที่คาดว่าจะมีการปรับตัวลดลง 
นายพงษ์ภาณุ กล่าวว่า ภาษีสิ่งแวดล้อมยังใช้เป็นเครื่องมือในการปรับเปลี่ยนพฤติกรรมผู้บริโภค เพราะกฎหมายภาษีสรรพสามิตนั้นยึดหลักผู้ก่อมลพิษเป็นผู้จ่าย 
อธิบดีกรมสรรพสามิต กล่าวว่า เป้าหมายการจัดเก็บภาษีกับสินค้าหรือบริการที่มีผลกระทบต่อสิ่งแวดล้อม เช่น ภาษีรถยนต์จะจัดเก็บตามปริมาณการปล่อยก๊าซคาร์บอนไดออกไซด์ ภาษีแบตเตอรี่ ภาษีเครื่องปรับอากาศ ภาษีสนามกอล์ฟ ภาษีเชื้อเพลิง เก็บจากปริมาณของเสียที่ได้จากการเผาไหม้ โดยบางรายการมีการจัดเก็บภาษีอยู่แล้วก็จะต้องยกเลิกไป หรือเก็บอยู่แล้วแต่ยังไม่ได้รวมภาระต้นทุนที่มีผลกระทบต่อสิ่งแวดล้อม ก็ต้องปรับปรุงอัตราใหม่ให้เหมาะสม
นอกจากนี้ ยังมีกลุ่มสินค้าที่ยังไม่ได้อยู่ในโครงสร้างพิกัดอัตราภาษีสรรพสามิต แต่ที่จะมีการจัดเก็บภาษีเพิ่มเติม เช่น น้ำมันหล่อลื่น ยาฆ่าแมลง ยางรถยนต์ บรรจุภัณฑ์ รวมถึงการปรับโครงสร้างภาษีใหม่เช่น ภาษีบุหรี่ ที่จัดเก็บจากราคานำเข้า (ซีไอเอฟ) ปรับเป็นจัดเก็บจากราคาขายปลีกและกิจการที่รัฐมนตรีกำหนด หรือกิจการที่ได้รับอนุญาตจากรัฐ เช่น กิจการโทรคมนาคม ที่เคยเก็บภาษี 10% ทำให้มีรายได้ถึง 1.5 แสนล้านบาท แต่ปัจจุบันถูกยกเลิกไปเปลี่ยนเป็นการจ่ายค่าสัมปทานให้กับรัฐแทน เพราะโทรศัพท์มือถือเป็นสินค้าที่ทำลายสิ่งแวดล้อม 
“กรณีภาษีรถยนต์จะเก็บอัตราพื้นฐานที่ 30% แล้วเอาคาร์บอนไดออกไซด์มาวัดในการลดอัตราภาษี เช่น ถ้าปล่อยก๊าซคาร์บอนฯ ระหว่าง 150200 กรัมต่อกิโลเมตร จะเสียภาษีในอัตรา 30% ถ้ามีการปล่อยก๊าซคาร์บอนฯ ต่ำกว่า 150 กรัมต่อกิโลเมตร จะเสียภาษีลดลง 5% เหลืออัตรา 25% แต่ถ้าปล่อยก๊าซคาร์บอนฯ เกิน 200 กรัมต่อกิโลเมตร จะเสียภาษีเพิ่มอีก 5% เป็น 35% ส่วนเครื่องปรับอากาศเบอร์ 5 จะได้ภาษีพิเศษ” นายพงษ์ภาณุ กล่าว 
ทั้งนี้ หากกระทรวงการคลังและรัฐบาลเห็นชอบเรื่องการจัดเก็บภาษีสิ่งแวดล้อม จะต้องมีการแก้ไข พ.ร.บ.สรรพสามิตปี 2527 และ พ.ร.บ.ภาษีพิกัดอัตราภาษีสรรพสามิต ปี 2527 เพื่อความสมบรูณ์แบบและบรรลุผลตามวัตถุประสงค์